যত ব্যাখ্যাই আমরা দিই না কেন এই কোর্টলি লাভ বা নিষ্কাম প্রেমের উৎপত্তির পেছনের চিন্তাগুলোকে চিহ্নিত করা কিছুটা দুষ্কর। যে প্রভাঁসীয় কবিতার কথা আমরা বললাম, তার উৎপত্তি খ্রিস্টীয় সমাজে যখন ইউরোপে এই ধর্ম বেশ জাঁকিয়ে বসেছে। এই প্রভাঁসীয় সাহিত্যের বিষয়-আশয় খ্রিস্টীয় শিক্ষার সাথে সংগতিপূর্ণ ছিল, বা সহায়ক ছিল তা মনে করা যথাযথ না-ও হতে পারে। এসব কবিদের কৃষ্টি, বিশ্বাস ও শিক্ষাদীক্ষা খ্রিস্টীয় আবহাওয়ায় হলেও মনে করার কোনো কারণ নেই যে খ্রিস্টানত্বের সাথে তাদের কোনো সংঘর্ষ ছিল না বিশেষত রোমান ক্যাথোলিকবাদের সাথে। খ্রিস্টীয় বিশ্বাসী হলেও একই সাথে এসব লেখক অসাম্প্রদায়িক চেতনাকে ধারণ করতেন যা রোমান খ্রিস্টীয়বাদের মধ্যে ছিল না। ধর্মের বাইরেও এক ধরনের চিন্তার বিনির্মাণ তাদের মধ্যে দানা বেঁধেছিল যা প্রথম দিকে তাদের সমস্যায় না ফেললেও পরে এর জন্য ধর্মের কোপানলে তাদের পড়তে হয়েছিল, ফলে এই কোর্টলি লাভ বা নিষ্কাম প্রেম গির্জার অনুমোদন পায়নি। ইংল্যান্ডের রাজা দ্বিতীয় হেনরি রানি এলিয়েনরের এই দরবারি প্রেমধারার সমাপ্তি টেনে দেন। গির্জাও এই প্রেমচিন্তার বিরুদ্ধে অবস্থান নিয়ে ধর্মীয় বিচারালয় গঠন করল, নারীর প্রতি যে-কোনো ধরনের আচরণ বা প্রকাশকে পাপ বলে ঘোষণা দিয়ে বসল। এটাও প্রতীয়মান হয় যে প্রাচীন গ্রেকো-রোমক সাহিত্য ও চিন্তা দ্বারা প্রভাঁসীয় কবিরা প্রভাবিত হয়েছিল, প্রভাবিত হয়েছিল নব্য-লাতিন সাহিত্য দ্বারাও। অনেকে মনে করে থাকেন, প্রভাঁসীয় গীতিকবিতার ওপর লাতিন প্রার্থনাকাব্যের মাত্রা এবং লয়ের প্রভাব ছিল কিন্তু এসব ধর্মীয় কবিতা প্রভাঁসীয় ত্র“ুবাদুরদের কামনাময় কবিতার বিষয়কে বদলাতে পারেনি। এসব ছাড়াও প্লাতোনীয় ধারণারও ছিল প্রভাব তাঁদের ওপর যা আরবদের মাধ্যমে পৌঁছেছিল তাঁদের কাছে।